Springbokspan: Allister trek die Lions se tandeAllister Coetzee – weer vreemde keuses. (Foto: Saru) Dalk is ŉ mens eenogig, of dalk is dit omdat die Crusaders die Lions in die eindstryd van die Superrugbyreeks op Ellispark geklop het, maar van die keuses van die Bokafrigter, Allister Coetzee, vir sy Springbokgroep maak mos nie sin nie. Volgens SA Rugby se mediaverklaring is die groep gekies “vir die begin” van die Rugbykampioenskap. Die eerste toets is op 19 Augustus teen Argentinië in die Nelson Mandelabaai-stadion. Kom ons maak sommetjies: Daar is agt spelers van die Bulls en Stormers ingesluit, sewe van die Lions, ses van die Sharks, vier van die Cheetahs en net een oorsese speler, Francois Hougaard. Het die Lions dan nie die kern van die span uitgemaak wat die Franse in Junie in die reeks van drie toetse geklop het nie? Het die Lions dan nie (verreweg) die beste van enige Suid-Afrikaanse span in die Superreeks gevaar nie? Het die Lions dan nie al die ander Suid-Afrikaanse spanne in die plaaslike derbies geklop nie? Kan Coetzee-hulle werklikwaar met die moed van oortuiging sê dat Raymond Rhule beter as Ruan Combrinck is? Het hulle van daai skop van 60 m vergeet wat die Lions in die kwarteindronde teen die Sharks laat wen het? Is Damian de Allende werklikwaar ŉ beter keuse as Lionel Mapoe, en ook Rohan Janse van Rensburg? Ja, Mapoe gaan Japan toe om sy pensioen aan te vul en kan glo weer nader getrek word. Dit beteken mos dat hy gepos is. Is Trevor Nyakane ŉ beter keuse as Ruan Dreyer? Ja, Dreyer word pa en kry glo “kraamverlof”, maar om te sê dat Nyakane aan albei kante kan skrum, laat ŉ mens in die duister. Daar is dan vyf ander stutte (Beast Mtawarira, Lizo Gqoboka, Frans Malherbe, Steven Kitshoff en Coenie Oosthuizen) ook in die groep. Gaan Dreyer weer sy kans kry, want wanneer gaan almal speel? Ja, die Crusaders het (weer) die leemtes in Suid-Afrikaanse rugby uitgewys, gewys dat jy jou kanse moet gebruik, jou foute tot ’n minimum moet beperk. Tog het die Lions die veelgeroemde Hurricanes (Nieu-Seeland se tweede beste span, verlede jaar se kampioen en die enigste span wat vanjaar die Crusaders kon klop) ore aangesit. Hulle het gewys dat die gaping vernou is, dat daar tog met die All Blacks meegeding kan word, mits die regte speelpatroon gevolg word. Springbokgroep – Voorspelers Uzair Cassiem, Lood de Jager, Dan du Preez, Jean-Luc du Preez, Pieter-Steph du Toit, Eben Etzebeth, Lizo Gqoboka, Steven Kitshoff, Siya Kolisi, Jaco Kriel, Frans Malherbe, Malcolm Marx, Bongi Mbonambi, Oupa Mohoje, Franco Mostert, Beast Mtawarira, Trevor Nyakane, Coenie Oosthuizen, Chiliboy Ralepelle. Agterspelers Curwin Bosch, Andries Coetzee, Ross Cronje, Damian de Allende, Warrick Gelant, Francois Hougaard, Elton Jantjies, Jesse Kriel, Dillyn Leyds, Rudy Paige, Handré Pollard, Raymond Rhule, Jan Serfontein, Courtnall Skosan, Francois Venter.